Peteî karai, hembireko ha ita’yramimi oikova’ekue Ysyry Sakâme, tava’i oîva Ka’asapápe. Upépe ojogapókuri hikuái ha omba’apo kokuépe. Mbohapy mitâ jeko oguereko, ha mbohapyve iñakâhatâ, hetia’e ha hesâi. Kalo’i ndaje upe iñakâhatâvéva umi mbohapy mitâ’i apytépe. Ndojoguaiete Robertito ha Maria’ípe; ko’â mokôi katu imarangatuvevoi. Kalo’i ndopytái peteî hendápe. "Sevo’i", he’imiva’erâ chupe umi iñirûmimi. Sapy’ánte katu okañýmiva’erâ hógagui. Oho ha ka’arupytû rupi oujey. Péicha jave ndaje heta oipo’ómi; isy ohogue’ómiva’erâ hetyma ha heviro’óre typycha hû. Upeichavérô jepe, ndoúi ha ndohói Kalo’ípe, vaicháku noñanduivavoi isy térâ itúva ñenupâ. "Cháke, peichaháguinte Jasy Jatere ndereraháne ha nembotavyraíne", he’ímiva’erâ hikuái chupe, omondýi haĝua mitâ’i akâhatâitépe.